钦定古今图书集成/明伦汇编/宫闱典/第128卷 > 程元振
## 钦定古今图书集成/明伦汇编/宫闱典/第128卷 > 程元振

按《唐书宦者传》：“元振，京兆三原人。少以宦人直内侍
省，迁内射生使、飞龙厩副使。张皇后谋立越王，元振
见太子，发其奸，与李辅国助讨难，立太子，是为代宗。
拜右监门卫将军，知内侍省事。帝以药子昂判元帅
行军司马，固辞，乃以命元振，封保定县侯，再迁骠骑
大将军、邠国公，尽总禁兵。不逾岁，权震天下，在辅国”
右，凶决又过之，军中呼“十郎。”王仲昇者，初为淮西节
度使，与襄州张维瑾部将战申州，被执。贼平，元振荐
为右羽林大将军兼御史大夫。将军兼大夫，由仲昇
始。裴冕与元振忤，乃掎韩颖等罪，贬施州。来瑱守襄、
汉有功，元振尝诿属不应，因仲昇共诬杀瑱。同华节
度使李怀让被构，忧甚自杀。素恶李光弼，数媒蝎以
疑之。瑱等上将冕，光弼元勋，既诛斥，或不自省，方帅
繇是携解。广德初，吐蕃、党项内侵，诏集天下兵，无一
士奔命者。卤寇便桥，帝苍黄出居陕。京师陷，贼，剽府
库，焚闾衖，萧然为空。于是太常博士、翰林待诏柳伉
上疏曰：“吐蕃以数万众犯关度陇，历秦、渭，掠邠、泾，不
血刃而入京师，谋臣不奋一言，武士不力一战，提卒
叫呼，劫宫闱，焚陵寝，此将帅叛陛下也。自朝义之灭，
陛下以为智力所能，故疏元功，委近习，日引月长，以
成大祸。群臣在廷，无一犯颜回虑者，此公卿叛陛下
也。陛下始出都，百姓填然，夺府库，相杀戮，此三辅叛
陛下也。自十月朔召诸道兵，尽四十日，无只轮入关
者，此四方叛陛下也。”内外离叛，虽一鱼朝恩以陕郡
戮力，陛下独能以此守社稷乎？陛下以今日势为安
邪？危邪？若以为危，岂得高枕不为天下计？臣闻良医
疗疾，当病饮药，药不当疾，犹无益也。陛下视今日病，
何繇至此乎？天下之心，乃恨陛下远贤良，任宦竖，离
间将相而几于亡。必欲存宗庙社稷，独斩“元振首，驰
告天下，悉出内使隶诸州，独留朝恩备左右。陛下持
神策兵付大臣，然后削尊号，下诏引咎，率德励行，屏
嫔妃，任将相。若曰：‘天下其许朕自新改过乎？宜即募
士，西与朝廷会。若以朕恶未悛邪，则帝王大器，敢妨
圣贤？其听天下所往，如此而兵不至，人不感，天下不
服，请赤臣族以谢’。”疏闻，帝顾公议不与，乃下诏尽削
元振官爵，放归田里。帝还，元振自三原衣妇衣私入
京师，舍司农卿陈景诠家，图不轨。御史劾按，长流溱
州，景诠贬新兴尉。元振行至江陵，死。

按《旧唐书宦官传》：元振加骠骑大将军，封邠国公，赠
其父元贞司空，母郄氏赵国夫人。是时元振之权，甚
于辅国。广德元年十月，罢元振官，放归田里。十二月，
车驾还京，元振服缞麻于车中，入京城，以规仕用，与
御史大夫王昇饮酒，为御史所弹。诏曰：“族谈错立，法
尚不容；同恶阴谋，议当从重。有一于此，情实难原。程
元振性惟凶愎，质本庸愚，蕞尔之身，合当万死。顷以
宽其严典，念以微劳，屈法伸恩，放归田里。仍乖克己，
尚未知非，既忘含煦之仁，别贮觊觎之望，敢为啸聚，
仍欲动摇，不令之臣，共为睥睨，妄谈休咎，仍怀怨望，
束兵裹甲，变服潜行，无顾君亲，将图不轨。按验皆是，
无所逃刑，首足异门，未云塞责。朕犹不忘薄效，再舍
罪人，特宽斧钺之诛，俾正投荒之典。宜长流溱州百
姓，委京兆府差纲逓送，路次州县差人防援，至彼捉
拘，勿许东西。纵有非常之赦，不在会恩之限。”凡百寮
庶，宜体朕怀